רמי גרינברג

רמי גרינברג (נולד ב-18 במאי 1978) הוא עורך דין, פוליטיקאי ואיש ציבור ישראלי, המכהן כראש עיריית פתח תקווה.

ביוגרפיה 
גרינברג נולד במושב נווה ירק וגדל בפתח תקווה בבית דתי־לאומי. למד בתיכון בבית הספר אמי"ת גוש דן במגמה ביוטכנולוגית. בגיל 14, נבחר לשמש כיו"ר תנועת נוער הליכוד בעיר ובגיל 16 נבחר לתפקיד יו"ר נוער הליכוד הארצי. לפני שירותו הצבאי, התנדב בארגון לתת. שירת כלוחם בחיל ההנדסה הקרבית בגדוד 601. עם שחרורו התגייס למשטרה למשך שנתיים, ושימש בין היתר כבלש. לאחר מכן, למד משפטים במרכז האקדמי שערי משפט וסיים את התואר בהצטיינות. מתמחה בתחום המשפט הפלילי.

קריירה ציבורית ופוליטית 
בין 2003 ל-2006 עבד במחלקת הביטחון בעיריית הוד השרון, ומשנת 2004 היה חבר בוועדה לענייני דת במועצה האזורית דרום השרון. בין 2007 ל-2009 היה עוזרו של מנכ"ל עיריית פתח תקווה, דני סוויסה. בשנת 2012 כיהן כמנהל אגף תיאום, קידום ובקרה בעירייה, במשך כחצי שנה, עד שהודח בהוראת משרד הפנים, משום שלא עמד בתנאי הסף למכרז. לאחר מכן שימש כיועצו של ראש העיר, יצחק אוחיון, למשך מספר חודשים. תפקידו האחרון כעובד ציבור, בשנת 2013, היה מנהל האגף לקידום המערכות הציבוריות. בסיומה של שנה זו נבחר כחבר מועצה מטעם סיעת הליכוד.

בבחירות המקומיות של שנת 2013 התמודד לראשות עיריית פתח תקווה בראשות רשימת הליכוד בעיר אך הפסיד בסיבוב הראשון ולא עלה לסיבוב השני שהתקיים, סיעתו זכתה ל-2 מנדטים בלבד והוא נשאר באופוזיציה במועצת העיר.

ראש עיריית פתח תקווה 
בשנת 2018 התמודד גרינברג בבחירות המוניציפליות לראשות עיריית פתח תקווה פעם נוספת, הפעם בראשות סיעה עצמאית, "התחדשות", מול ראש העיר המכהן, איציק ברוורמן. בהתמודדותו תמכו סיעות הליכוד, יש עתיד, מפלגת ש"ס ופתח תקווה ביתנו. גרינברג ניצח ב-45% מקולות הבוחרים, לעומת 36% שקיבל ברוורמן. נכנס לתפקידו ב-20 בנובמבר 2018.

לאחר הבחירות, גרינברג הרכיב קואליציה שהתבססה בעיקר על "ש"ס" בראשות אוריאל בוסו ו"יש עתיד" בראשות רון כץ. גרינברג צירף לקואליציה גם חברי מועצה שפרשו מרשימות אחרות, ובכך פירק את האופוזיציה העירונית. בסוף הקדנציה, הקואליציה הורכבה מ-22 מושבים מתוך 29.

במהלך קדנציה זו, מרבית השירותיים העירוניים עברו דיגיטציה. גרינברג מינה לכל שכונה אחראי מטעמו על מנת שירכז את פניות הציבור. גרינברג פעל לקידום התחבורה הציבורית בעיר, להכשרת עשרות חניונים ציבוריים פתוחים, לקידום בנייה למגורים בעתודות הקרקע של העיר, להשקעה באזורי התעסוקה והמסחר בעיר ולשיפוץ כלל הגינות הציבוריות בעיר. חלק ממדיניות זו עורר נגדו מאבקי נמב"י והתנגדויות מקומיות. נטען כי מדיניות העירייה קודמה תוך כדי קידום שמו האישי של גרינברג שלא כדין, וכי גרינברג פעל באופן לא חוקי נגד מתנגדיו הפוליטיים.

ביקורת וחשד לפלילים 
ב-2021, נמתחה ביקורת על התנהלותו הפוליטית של גרינברג. נטען שבניגוד לחוק הבחירות, הוא השתמש בכספי ציבור כדי לפרסם את הישגיו על שלטי חוצות ומודעות אבל; שהוא מטיל על האופוזיציה הגבלות קשות; שוועדת הביקורת בעירייה מורכבת מחברי קואליציה, בניגוד לתקנות; ואף שאיים בתביעה על תושבים, שהעבירו עליו ביקורת. תחקיר נוסף שפורסם, עוד באותה השנה, העלה נגד גרינברג טענות על גזענות, איומים על תושבים והתנהלות פסולה לכאורה בהשתתפות מס הכנסה ברדיפת תושבים. על פי התחקיר, כאשר גילה גרינברג שדירה הושכרה לעובדים זרים ממולדובה, בעלי אישורי שהיה חוקיים, הוא שלח פקחים לדירה, התקשר לבעל הדירה, וניסה לשכנעו להוציא את העובדים ממנה. כשבעל הנכס לא נענה, גרינברג איים כי ישנה את סיווגו למלונית כדי שהבעלים ישלם ארנונה גבוהה יותר.

ב-13 ביולי 2022, פורסם כי גרינברג נחקר במשטרה בחשד של עבירות מרמה והפרת אמונים, סחיטה באיומים, שימוש לרעה בכוח המשרה, לקיחת שוחד וקשירת קשר לביצוע פשע. החקירה בוצעה לאחר שתושב העיר ויריבו הפוליטי, ירון קדושים, הגיש נגדו תלונה במשטרה בטענה כי גרינברג איים לפטר את רעייתו, עובדת העירייה, אם לא יחדול מפעילותו הפוליטית נגד גרינברג.

ב-10 באוגוסט, גרינברג נעצר לימים אחדים, לאחר שעלה חשד כי קיבל מאות אלפי שקלים וציוד יקר ערך מאנשי העסקים משה סעדון ורון עומייסי, בעת שהתמודד על ראשות עיריית פתח תקווה ב-2018, בתמורה להבטחתו של גרינברג כי יפעל לקידום ענייניהם הכלכליים אם ייבחר. לגרינברג יוחסו עבירות שוחד, רישום כוזב במסמכי תאגיד, הלבנת הון ועבירות על-פי פקודת מס הכנסה וחוק מס ערך מוסף. בקשת המשטרה להרחיק את גרינברג מבניין העירייה ולמנוע ממנו פעילות נדחתה על ידי בית המשפט, ולאחר שחרורו הוא שב לפעילות רגילה. גרינברג מיוצג על ידי עורך הדין עפר ברטל.

קישורים חיצוניים

הערות שוליים 

ראשי רשויות מקומיות מטעם הליכוד
ראשי עיריית פתח תקווה
בוגרי אמי"ת גוש דן
בוגרי המרכז האקדמי שערי מדע ומשפט

ישראלים שנולדו ב-1978